2. ลักษณะการประกอบธุรกิจ

2.1 ประวัติความเป็นมา

บริษัท ที.กรุงไทยอุตสาหกรรม จำกัด (มหาชน) (“บริษัทฯ”) ก่อตั้งเมื่อวันที่ 4 พฤศจิกายน 2523
โดยกลุ่มเตชะไกรศรีและผู้ถือหุ้นต่างชาติ ด้วยทุนจดทะเบียนเริ่มแรก 5 ล้านบาท
เพื่อดำเนินธุรกิจบริการชุบชิ้นส่วนพลาสติกด้วยโครเมียมและทอง
ต่อมาบริษัทได้พัฒนาเป็นผู้ผลิตชิ้นส่วนพลาสติก รวมทั้งพ่นสี พิมพ์สี และประกอบชิ้นส่วนพลาสติก
และให้บริการออกแบบ ผลิต และซ่อมแซมแม่พิมพ์เพื่อผลิตชิ้นส่วนพลาสติก โดยมีทุนจดทะเบียน ณ
วันที่ 31 ธันวาคม 2547 บริษัทมีทุนจดทะเบียน 214 ล้านบาท เรียกชำระแล้ว 208 ล้านบาท
ปัจจุบัน กลุ่มเตชะไกรศรียังคงเป็นผู้ถือหุ้นใหญ่และผู้บริหาร

การเปลี่ยนแปลงและพัฒนาการที่สำคัญของบริษัท

ปี 2545 บริษัทจดทะเบียนเลิกกิจการของบริษัท ที.เค.ที.พลาสติก อินดัสเตรียล จำกัด
เพราะบริษัทเน้นตลาดการผลิตและจำหน่ายในประเทศมากกว่าการผลิตเพื่อการส่งออก
เนื่องจากความต้องการชิ้นส่วนพลาสติกในประเทศเพิ่มมากขึ้นจากการย้ายฐานการผลิตรถยนต์และเครื่องใช้ไฟฟ้า
ของผู้ผลิตต่างๆ มายังประเทศไทย

ปี 2546 บริษัทได้ลงทุนก่อตั้งโรงงานแห่งที่ 2 บนพื้นที่ 13 ไร่ ที่เขตอุตสาหกรรมกบินทร์บุรี
จังหวัดปราจีนบุรี เพื่อเพิ่มกำลังการผลิต และรองรับความต้องการผลิตภัณฑ์จากลูกค้าที่เพิ่มขึ้น
อนึ่งการขยายการลงทุนครั้งนี้ ทำให้บริษัทสามารถขยายกำลังการผลิตจาก 3,600 ตันต่อปี เป็น
7,800 ตันต่อปี

เดือนพฤศจิกายน - บริษัทได้เพิ่มทุนจดทะเบียนจาก 100 ล้านบาท เป็น 160 ล้านบาท
โดยนำเงินเพิ่มทุนดังกล่าว ไปใช้เป็นเงินทุนหมุนเวียน
และปรับปรุงอาคารโรงงานและเครื่องจักรของโรงงาน อำเภอบางพลี
รวมถึงลงทุนเพิ่มเติมในโรงงานที่เขตอุตสาหกรรมกบินทร์บุรี

เดือนธันวาคม - เสนอขายหุ้นสามัญเพิ่มทุนที่ออกใหม่แก่บริษัท ไทย ออโตโมทีฟ วีซีเอฟ จำกัด
ซึ่งเป็นกองทุนที่จัดตั้งเพื่อลงทุนในธุรกิจยานยนต์ในประเทศไทย จำนวน 1.6 ล้านหุ้น คิดเป็นร้อยละ
4.76 ของทุนจดทะเบียนเรียกชำระแล้ว 168 ล้านบาท
กองทุนดังกล่าวเป็นกองทุนที่จัดตั้งขึ้นในประเทศไทย โดยเป็นการร่วมทุนกันระหว่างกองทุน Japan
Asia Investment Co., Ltd. (JAIC) กับกองทุน VNET Venture Capital Management
Securities Co., Ltd. โดยมีวัตถุประสงค์ที่จะเข้าลงทุนในธุรกิจที่เกี่ยวกับอุตสาหกรรมยานยนต์
โดยจะเลือกลงทุนในบริษัทที่มีผลการดำเนินงานที่ดี และการบริหารการจัดการที่มีมาตรฐาน
ซึ่งการที่กองทุนดังกล่าวได้ตัดสินใจเข้าถือหุ้นของบริษัทจะก่อให้เกิดผลดีกับบริษัททั้งทางตรงและทางอ้อม
คือ นอกจากจะทำให้คู่ค้าของบริษัทมั่นใจในความเป็นมาตรฐานของบริษัทแล้ว
บริษัทยังจะได้รับคำแนะนำในด้านเทคโนโลยีใหม่ๆ
รวมถึงการแนะนำคู่ค้าหรือพันธมิตรทางการค้าจากกองทุนดังกล่าวด้วย
และได้มีการสัญญารับซื้อหุ้นคืนจากกองทุน โดยมีเงื่อนไขดังนี้
หากราคาหุ้นเพิ่มทุนที่เสนอขายหุ้นต่อประชาชนทั่วไป มีราคาต่ำกว่าราคาที่เสนอขายให้แก่กองทุน
ทางกองทุนมีสิทธิขายหุ้นเพิ่มทุนบางส่วนหรือทั้งหมดที่ซื้อจากบริษัทให้แก่นายสุเมธ เตชะไกรศรี
และนางยุพา เตชะไกรศรี ซึ่งเป็นผู้ถือหุ้นใหญ่ของบริษัทในราคาที่เสนอขายแก่กองทุน
ซึ่งต้องดำเนินการให้แล้วเสร็จก่อนการเสนอขายหุ้นต่อประชาชน
จากการเสนอขายหุ้นเพิ่มทุนดังกล่าว ทำให้ส่วนของผู้ถือหุ้นของบริษัทเพิ่มขึ้น 36 ล้านบาท
อย่างไรก็ตามกองทุนมีสิทธิตามสัญญาที่จะขายหุ้นทั้งจำนวนหรือบางส่วนที่ถืออยู่ให้แก่ผู้ถือหุ้นรายใหญ่ของบริษัทหากราคาเสนอขายหุ้นสามัญต่อประชาชนต่ำกว่าราคาที่กองทุนได้ลงทุน

- จัดสรรหุ้นเพิ่มทุนที่ออกใหม่เพื่อรองรับการใช้สิทธิของใบสำคัญแสดงสิทธิ ที่จะซื้อหุ้นสามัญของบริษัท
จำนวน 1.2 ล้านหุ้น
โดยใบสำคัญแสดงสิทธิที่จะซื้อหุ้นสามัญของบริษัทที่เสนอขายแก่กรรมการและพนักงาน จำนวน 33
ราย

ปี 2547 เดือนมกราคม - ที่ประชุมวิสามัญผู้ถือหุ้นครั้งที่ 1/2547 มีมติให้บริษัทฯ
เพิ่มทุนจดทะเบียนจาก 160 ล้านบาทเป็น 214 ล้านบาท โดยออกหุ้นสามัญใหม่จำนวน 5.40
ล้านหุ้นมูลค่าหุ้นละ 10 บาท เป็นเงิน 54 ล้านบาท และเปลี่ยนแปลงมูลค่าหุ้นจาก มูลค่าหุ้นละ
10.00 บาท เป็นมูลค่าหุ้นละ 5.00 บาทจำนวนหุ้นจึงเปลี่ยนจาก 21.40 ล้านหุ้นเป็น 42.80
ล้านหุ้น

- มีมติให้แปลงสภาพจากบริษัทจำกัดเป็นบริษัทมหาชนจำกัด โดยใช้ชื่อว่า.บริษัท
ที.กรุงไทยอุตสาหกรรม จำกัด(มหาชน)

เดือนเมษายน - โรงงานกบินทร์บุรีได้เริ่มดำเนินการผลิต และ
บริษัทได้เรียนเชิญลูกค้ากลุ่มอุตสาหกรรมเครื่องใช้ไฟฟ้า เข้ามาเยี่ยมชมโรงงาน
เพื่อสร้างความเชื่อมั่นให้กับลูกค้า ในเรื่องศักยภาพการผลิต และ
เพิ่มความรวดเร็วในการบริการส่งมอบสินค้าได้ดีขึ้น

เดือนสิงหาคม - จดทะเบียนเปลี่ยนแปลงมูลค่าที่ตราไว้จากหุ้นละ 5 บาทเป็นหุ้นละ 1 บาท
และเสนอขายหุ้นสามัญเพิ่มทุนที่ออกใหม่แก่ประชาชน 40.0 ล้านหุ้น

เดือนกันยายน - บริษัท ไทย ออโตโมทีฟ วีซีเอฟ จำกัด ได้แจ้งว่าจะใช้สิทธิขายหุ้นคืนตามสัญญา
จำนวน 2 ล้านหุ้น คิดเป็นร้อยละ 25 ของจำนวนหุ้นที่ถืออยู่ทั้งหมดให้แก่ผู้ถือหุ้นรายใหญ่

- บริษัทได้ขายหุ้นกับประชาชนทั่วไปจำนวน 40 ล้านหุ้น ในราคาหุ้นละ 4.10 บาท
โดยมีส่วนเกินมูลค่าหุ้นสามัญจำนวน 117.17 ล้านบาท (สุทธิจากค่าใช้จ่ายที่เกี่ยวข้อง)

เดือนพฤศจิกายน - บริษัทได้ซื้อโรงงานทำแม่พิมพ์จากบริษัทในประเทศแห่งหนึ่ง ที่สุวินทวงศ์
เพื่อเป็นฐานในการขยายกำลังผลิตจากโรงงานกิ่งแก้ว
บริษัทมีเป้าหมายที่จะขยายกำลังผลิตให้กับกลุ่มอุตสาหกรรมรถยนต์ที่มีแนวโน้มเติบโตอย่างต่อเนื่อง

2.2 ภาพรวมการประกอบธุรกิจของบริษัท

บริษัท ที.กรุงไทยอุตสาหกรรม จำกัด (มหาชน) ประกอบธุรกิจเป็นผู้ให้บริการผลิตชิ้นส่วนพลาสติก
รวมทั้งพ่นสี พิมพ์สี และประกอบชิ้นส่วนพลาสติก และให้บริการออกแบบ ผลิต
และซ่อมแซมแม่พิมพ์เพื่อผลิตชิ้นส่วนพลาสติก จำหน่ายให้แก่ผู้ผลิตรถยนต์และเครื่องใช้ไฟฟ้าชั้นนำ
รวมทั้งผู้ผลิตสินค้าต้นแบบ (Original Equipment Manufacturer : OEM) ปัจจุบัน
บริษัทไม่มีบริษัทย่อยหรือบริษัทร่วมแต่อย่างใด

ธุรกิจการผลิตชิ้นส่วนพลาสติก สำหรับอุตสาหกรรมยานยนต์ และอุตสาหกรรมเครื่องใช้ไฟฟ้า
เป็นธุรกิจที่มีอัตราการเจริญเติบโตอย่างรวดเร็ว ทั้งจากการใช้ในประเทศ
และการผลิตเพื่อการส่งออก เนื่องจากธุรกิจนี้เป็นธุรกิจอุตสาหกรรมสนับสนุน (Supporting
Industry) โดยผลิตภัณฑ์ต่าง ๆ ของธุรกิจนี้ซึ่งเป็นส่วนประกอบสำคัญของอุตสาหกรรมหลักอื่นๆ
จึงเป็นปัจจัยสำคัญลำดับต้น ๆ
ที่นักลงทุนต่างประเทศจะให้ความสำคัญกับธุรกิจอุตสาหกรรมสนับสนุนมาใช้พิจารณาความเหมาะสมในการเลือกการลงทุนในประเทศใด
ๆ ซึ่งประเทศไทยเป็นประเทศหนึ่งที่มีความพร้อมในด้านธุรกิจประเภทนี้
จึงทำให้ผู้ผลิตรถยนต์และเครื่องไฟฟ้าต่างๆ ย้ายฐานการผลิตสินค้ามายังประเทศไทย เช่น
การผลิตรถยนต์ รวมถึงผลิตภัณฑ์เครื่องใช้ไฟฟ้าในสำนักงานและในครัวเรือน
ดังนั้นจากการย้ายฐานการผลิตสินค้าดังกล่าว
ทำให้อัตราความต้องการของชิ้นส่วนพลาสติกเพิ่มขึ้นมาก บริษัทจึงมีโครงการเพิ่มกำลังการผลิต
เพื่อรองรับความต้องการผลิตภัณฑ์พลาสติกที่เพิ่มขึ้น

ปัจจุบันบริษัทมีโรงงานผลิตชิ้นส่วนพลาสติก 3 แห่ง โดยโรงงานแห่งที่ 1 ตั้งอยู่ที่อำเภอบางพลี
จังหวัดสมุทรปราการ
ดำเนินการผลิตโดยเน้นการผลิตเพื่อรองรับความต้องการชิ้นส่วนพลาสติกสำหรับอุตสาหกรรม
ยานยนต์และผลิตแม่พิมพ์ฉีดพลาสติก รวมถึง ชิ้นส่วนพลาสติกของอุตสาหกรรมเครื่องใช้ไฟฟ้า
โรงงานแห่งที่ 2 ตั้งอยู่ที่อำเภอกบินทร์บุรี จังหวัดปราจีนบุรี
ซึ่งได้เปิดดำเนินการตั้งแต่เดือนกุมภาพันธ์ 2547
โดยมีการดำเนินการผลิตเน้นการผลิตชิ้นส่วนพลาสติกเพื่อรองรับอุตสาหกรรมเครื่องใช้ไฟฟ้า และ
โรงงานแห่งที่ 3 ตั้งอยู่ที่ ถนน สุวินทวงศ์ อำเภอเมือง จังหวัดฉะเชิงเทรา
ซึ่งจะเปิดดำเนินการเต็มกำลังการผลิตได้ตั้งแต่ไตรมาสที่ 2 ของปี 2548
โดยจะเน้นการผลิตแม่พิมพ์ฉีดพลาสติก และ การผลิตชิ้นส่วนพลาสติกเพื่ออุตสาหกรรมเครื่องใช้ไฟฟ้า

[]

2.2.1. ผลิตภัณฑ์ของบริษัท

บริษัทได้จำแนกผลิตภัณฑ์ของบริษัทตามประเภทของสินค้า ออกเป็น 2 สายการผลิต ดังนี้

1.  สายการผลิตชิ้นส่วนพลาสติก

-   สำหรับอุตสาหกรรมยานยนต์

-   สำหรับอุตสาหกรรมเครื่องใช้ไฟฟ้า

-   สำหรับอุตสาหกรรมอื่น ๆ

2.  สายการผลิตแม่พิมพ์เพื่อฉีดพลาสติก (Mould making)

2.2.2. โครงสร้างรายได้ของบริษัท

บริษัท ที.กรุงไทยอุตสาหกรรม จำกัด (มหาชน)
จำหน่ายสินค้าทั้งหมดของบริษัทให้แก่ลูกค้าในประเทศ ซึ่งมีโครงสร้างรายได้ ดังนี้

[]

[]

2.2.3. เป้าหมายในการดำเนินธุรกิจของบริษัท

การดำเนินธุรกิจของบริษัทมุ่งเน้นในการพัฒนาคุณภาพของสินค้าภายใต้
การบริหารระบบคุณภาพระดับสากล
และในขณะเดียวกันก็พัฒนาการให้บริการแก่ลูกค้าให้มีความสะดวก และ รวดเร็วมากขึ้น
โดยใช้นโยบาย One Stop Service เป็นหลัก เพื่อเป้าหมายในอนาคตของบริษัท
ที่จะก้าวขึ้นอยู่ในระดับ Top ten ของ ผู้ให้บริการผลิตชิ้นส่วนพลาสติกในประเทศไทยภายในปี
2550

ด้วยเป้าหมายที่ตั้งไว้ บริษัทจึงกำหนดนโยบาย การพัฒนาการให้บริการแก่ลูกค้าเป็น แบบ One
Stop Service คือ บริษัทเล็งเห็นว่า
การอำนวยความสะดวกให้แก่ลูกค้าเป็นสิ่งที่จำเป็นและจะสามารถพัฒนาฐานลูกค้าให้ขยายออกไปได้อย่างมาก
ดังนั้นบริษัทจึงเริ่มดำเนินการพัฒนารูปแบบการให้บริการให้ได้ครบวงจร มากขึ้น
จนปัจจุบันบริษัทสามารถดำเนินการให้บริการได้ครบวงจรแล้ว กล่าวคือ
บริษัทได้เข้าไปมีส่วนร่วมตั้งแต่ขั้นตอนการออกแบบผลิตภัณฑ์ของลูกค้า และนำมาออกแบบแม่พิมพ์
ดำเนินการผลิตชิ้นงาน พ่นสี เคลือบสี พิมพ์ลาย ตลอดจนถึงกระบวนการประกอบชิ้นงานต่าง ๆ
เข้าด้วยกัน
ปัจจุบันบริษัทมีการผลิตเป็นผลิตภัณฑ์ที่สนับสนุนอุตสาหกรรมรถยนต์และอุตสาหกรรมเครื่องไฟฟ้าได้อย่างมากมาย
ตลอดจนการออกแบบแม่พิมพ์ซึ่งบริษัทมีความเชี่ยวชาญในเรื่องการฉีดพลาสติกมามากกว่า 30 ปี
นอกจากนี้การซ่อมแซมแม่พิมพ์ที่สึกหรอจากกระบวนการผลิต บริษัทก็สามารถดำเนินการได้เอง
ทำให้ได้คุณภาพชิ้นงานที่มีคุณภาพดี และสามารถจัดส่งให้ได้ภายในระเวลาที่กำหนดอีกด้วย

ด้วยอุตสาหกรรมยานยนต์ ที่เป็นอุตสาหกรรมที่มีการเจริญเติบโตอย่างต่อเนื่อง
การเข้าร่วมเป็นพันธมิตรทางการค้ากับอุตสาหกรรมกลุ่มนี้ จะต้องสร้างความน่าเชื่อถือ ความมั่นใจ
และ มีประวัติการดำเนินธุรกิจ Past Recording ดังนั้นบริษัทจึงใช้กลยุทธ์ในเรื่องของคุณภาพ
ราคา การส่งมอบ ความสามารถทางวิศวกรรม และ การจัดการ QCDME (Quality, Cost,
Delivery, Management, Engineering) ซึ่งบริษัทมีความมั่นใจ
ว่ามีศักยภาพตรงกับความต้องการของอุตสาหกรรมนี้ รวมถึง การพัฒนาการที่ต่อเนื่อง
จึงเป็นที่ไว้วางใจให้เป็นส่วนหนึ่งของการร่วมพันธมิตรทางการค้าเพื่อเติบโตร่วมกันกับอุตสาหกรรมยานยนต์

รวมถึงการพัฒนาคุณภาพของสินค้า
บริษัทตระหนักอยู่เสมอว่าขั้นตอนกระบวนการผลิตเป็นหัวใจหลักในการที่จะได้ซึ่งคุณภาพของสินค้าที่ดี
ดังนั้นบริษัทจึงได้มีการปรับปรุงขั้นตอนการผลิตและควบคุมคุณภาพตลอดมาจนปัจจุบัน
บริษัทได้รับมาตรฐานต่าง ๆ ดังนี้ ISO 9001 : 2000, QS-9000 : 1998 3^(rd) edition
ถึงแม้ว่าบริษัทจะได้รับมาตรฐานการผลิตมากมาย
แต่บริษัทก็ยังมุ่งมั่นที่จะปรับปรุงระบบการทำงานและประสิทธิภาพในการผลิตอย่างต่อเนื่อง
โดยมีเป้าหมายที่จะพัฒนาให้ได้รับมาตรฐาน TS 16949 ภายในไตรมาสที่2 ของปี 2548
รวมถึงมีโครงการที่จะทำระบบมาตรฐานต่อไปอีก คือ มาตรฐาน ISO 14000 เป็นลำดับต่อไป

จากการพัฒนาอย่างต่อเนื่องทั้งในด้านมาตรฐานกระบวนการผลิตและการพัฒนารูปแบบ
การให้บริการแบบ One Stop Service และ Past Recording นี้เอง
บริษัทเชื่อมั่นว่าจะเป็นสิ่งที่สร้างความพึงพอใจให้แก่ลูกค้าและจะเป็นนโยบายสำคัญในการรักษาฐานลูกค้าเดิมรวมถึงจะเป็นกลยุทธ์ที่ใช้ในการขยายฐานลูกค้า
รายใหม่ ๆ อีกด้วย รวมถึงบริษัท มีการพัฒนาองค์กรเป็น องค์กรแห่งการเรียนรู้ Learning
Organization เพื่อให้พนักงานมีการพัฒนาความรู้
ความสามารถในการก้าวกระโดดสำหรับเป็นพื้นฐานการพัฒนาองค์กรได้อย่างรวดเร็วและต่อเนื่อง
ซึ่งเป็นพื้นฐานอันสำคัญของบริษัทต่อไป

การสร้างอัตราผลตอบแทนของบริษัทได้สูงกว่าอัตราเฉลี่ยในกลุ่มอุตสาหกรรมเดียวกันนั้น
เป็นเรื่องที่ทำได้ยาก
หากพนักงานที่เป็นทรัพยากรอันสำคัญไม่ได้เป็นผู้ผลักดันองค์กรให้ก้าวไปข้างหน้า
ดังนั้นผู้บริหารทุกระดับและพนักงานจึงร่วมหาแนวทางในการบริหารงานที่สำคัญขึ้นมา 5 ยุทธวิธี
มาบริหารงาน นั่นคือ

  ยุทธวิธีการบริหารงาน

  ชัดเจน : ความเข้าใจในเรื่องการทำงานอย่างชัดเจน ถ่องแท้

  สอนงาน : มีการสอนงานเพื่อให้การทำงาน แบบพี่สอนน้อง อาจารย์สอนลูกศิษย์
  เพื่อนสอนเพื่อนเพื่อให้ทุกคนสามารถทำงานได้อย่างคล่องตัวในทุกกิจกรรม OJT

  กัดไม่ปล่อย : การทำงานด้วยความมุ่งมั่นที่จะพิชิตปัญหา เพื่อป้องกันไม่ให้เกิดปัญหาเดิมอีก

  ยกระดับ : การพัฒนาทางความคิด ความสามารถ โดยปรับพื้นฐานของตนเองและในทีม
  เพื่อสร้างมาตรฐาน และ ยกระดับขององค์กร

  มืออาชีพ :
  โดยเพิ่มขีดความสามารถของตนเองอย่างต่อเนื่องและคอยสังเกตความเป็นไปของวงการธุรกิจที่ทำอยู่
  เพื่อเปรียบเทียบกับผู้อื่นตลอดเวลา อย่างไม่หยุดนิ่ง